ზოსიმე II კუმურდოელი

ზოსიმე II კუმურდოელი — XVI საუკუნის დასაწყისის ქართველი საეკლესიო მოღვაწე.

ზოსიმეს კუმურდოს ეპისკოპოსად კურთხევა 1505–1515 წლებს შორის უნდა მომხდარიყო. ის მოხსენიებულია კუმურდოს ტაძრის დასავლეთის შესასვლელის ასომთავრულ წარწერაში. ცნობილია მისი სახელით 1519–1529 წლებს შორის დაწერილი ერთგულების წიგნი ქართლის კათალიკოს ბასილისადმი. „ნაუასძე ზოსიმე კუმურდოელი“ მოხსენიებულია იერუსალიმის ჯვრის მონასტრის ერთ-ერთ აღაპში, რომლის მიხედვითაც ზოსიმეს თავისი, თავისი პატრონის ქეთაონ-ყოფილი ქრისტინეს (გიორგი VIII-ის ასული) და გულქანის „საქონელი“ იერუსალიმში ჩაიტანა, ოთხასი ფლური გაიღო და რომის კათოლიკეთა („ფრანგთა“) მიერ წართმეული გოლგოთა გამოიხსნა. ამის გამო ზოსიმეს სახელზე სამუდამო კანდელი დაიკიდა გოლგოთასა და ჯვრის მონასტერში.

ნაუასძე ზოსიმე კუმურდოელი და ქეთაონ-ყოფილი ქრისტინეს სულთა მოსახსენებლის დამწერი ზებედე ნაუასძე ერთი და იგივე პიროვნება უნდა იყოს. მკვლევარების დიდი ნაწილის (ე. მეტრეველი, ლ. მენაბდე...) მიერ მიჩნეულია, რომ ზებედე ზოსიმეს საერო სახელი იყო (ქრ. შარაშიძე ზოსიმეს და ზებედეს ძმებად თვლიდა). 2002 წლის 17 ოქტომბერს, კუმურდოს საეპისკოპოსო კათედრის აღდგენასთან ერთად, საქართველოს მართლმადიდებელმა ეკლესიამ ზოსიმე წმინდანად შერაცხა. მისი ხსენების დღეა 1 (ახ. სტ. 14) მაისი. 

ლიტერატურა

 მეტრეველი ე. მასალები იერუსალიმის ქართული კოლონიის ისტორიისათვის (XI-XVII სს.), თბ., 1962. — გვ. 122–123.

კატეგორია:XVI საუკუნის ქრისტიანი წმინდანები
კატეგორია:ქართველი წმინდანები
კატეგორია:XVI საუკუნის ქართველები
კატეგორია:ქართველი ეპისკოპოსები